Document ID: /roh_data/filtered/fineweb-2-filterrobots_roh.jsonl.gz/7254

Per ils 21 da zercladur, il pli lung di da l'onn, sa renda Vita e cretta a Falera, pli precis: al parc la Mutta. Ils passa 30 menhirs dal temp da bronz ch'existan anc furman il pli grond parc da ses gener en Svizra. Quel aveva ina funcziun dubla: sco lieu da cults pajauns, però er sco chalender gigantic annual orientà al firmament.
Las retschas da menhirs dattan tranter auter scleriment davart il solstizi da stad, e betg mo quai: I dat er colliaziuns tranter ils cults pajauns e la cristianisaziun en Surselva. Ina visita a Falera cun l'expert Ignaz Cathomen – che ha manà durant passa 40 onns millis visitaders sin la collina.